**Ασφαλιστικό – Τιτάνια – 20.2.23**

Οι επαγγελματικοί φορείς των επιστημόνων – ελευθέρων επαγγελματιών δίνουν με τη σημερινή εκδήλωση διαμαρτυρίας **ηχηρή, μαζική, διεκδικητική απάντηση** **απέναντι στη νέα ασφαλιστική επιδρομή** που υλοποιεί η Κυβέρνηση, με την αύξηση των ασφαλιστικών μας εισφορών.

Έχει ιδιαίτερη σημασία ότι την απάντηση αυτή τη δίνουμε οι επιστήμονες – ελεύθεροι επαγγελματίες της χώρας, ενωμένοι σε μια κοινή διεκδικητική πορεία, που ξεκίνησε το 2016 και συνεχίζεται μέχρι σήμερα. Μετά από μια δεκαετία μνημονίων και δυο χρόνια πανδημίας, καλούμαστε να αντιμετωπίσουμε νέες προκλήσεις, καθώς οι κυβερνητικές επιλογές οδηγούν σε ουσιαστική συρρίκνωση του εισοδήματός μας. Βρισκόμαστε πλέον ανάμεσα στη Σκύλλα της ενεργειακής και πληθωριστικής κρίσης και τη Χάρυβδη της αύξησης των ασφαλιστικών εισφορών και του εν γένει επαγγελματικού μας κόστους. Θυμίζω ότι απέναντι σε αυτή την πολιτική οι δικηγόροι όλης της χώρας, υπέγραψαν μαζικά (με πάνω από 16.000 υπογραφές) **ψήφισμα διαμαρτυρίας** που επιδώσαμε στον Υπουργό Εργασίας, ο οποίος είναι **υπό διαρκή δικηγορική (και απ’ ό,τι φαίνεται όχι μόνον) παρακολούθηση.** Μετά την άρνησή του διαλόγου εκ μέρους του, μάλιστα, είναι σαφές ότι για εμάς τους δικηγόρους τουλάχιστον, ο συγκεκριμένος Υπουργός είναι ανεπιθύμητο πρόσωπο, *persona non grata*.

Μέσα από τη σημερινή μας κοινή εκδήλωση εκπέμπουμε μήνυμα ενότητας και διεκδίκησης.

 Ευχαριστώ όλους τους φορείς, που ανταποκρίθηκαν στο κάλεσμά μας και μετέχουν στη συνδιοργάνωση αυτής της εκδήλωσης. Ευχαριστώ επίσης θερμά τους εισηγητές: τον Ανδρέα Κουτσόλαμπρο, Αντιπρόεδρο του ΔΣΑ, και τους συναδέλφους, Δημήτρη Μπούρλο και Κωνσταντίνο Τσουκαλά Ειδικούς στα θέματα κοινωνικής ασφάλισης.

Η σημερινή εκδήλωση, πέρα από τον ενημερωτικό της χαρακτήρα, είναι πρωτίστως **κραυγή αγωνίας** απέναντι στη **διαχρονικά εχθρική στάση της Κυβέρνησης** -τόσο της τωρινής, όσο και των προηγούμενων-, που έχουν επιλέξει να αφήσουν τους επιστήμονες – ελεύθερους επαγγελματίες στο περιθώριο των κρατικών πολιτικών στήριξης **και διεκδίκησης.**

**Σε όσους δε αρέσουν και οι συμβολισμοί, να υπενθυμίσω ότι σήμερα είναι και η Παγκόσμια Ημέρα Κοινωνικής Δικαιοσύνης.**

Η αύξηση των ασφαλιστικών εισφορών από 1.1.2023 επιβαρύνει προσθετικά και πολλαπλασιαστικά όλους μας, επιδεινώνοντας την ήδη δυσχερή οικονομική μας θέση. Πρόκειται για ένα βαθιά κοινωνικά άδικο, μέτρο που θέτει όλους μας, ιδίως τους πλέον αδύναμους, που βιώνουν κίνδυνο βιοπορισμού, υπό διωγμό.

Για το μέτρο αυτό δεν υπάρχει **καμία δικαιολόγηση** από την πλευρά της Κυβέρνησης, και συνεπώς καμία δικαιολογία. Εξηγούμαι: Την ώρα που ο αρμόδιος Υπουργός με ουρανομήκεις οιμωγές διαγράφει ζοφερό το μέλλον του ΕΦΚΑ αν δεν αυξηθούν φέτος κατά 10% οι ασφαλιστικές εισφορές των επιστημόνων -ελεύθερων επαγγελματιών σε σχέση με τις περσινές, ο ίδιος ο Φορέας ανακοίνωσε τις εισπράξεις του για το έτος 2022, οι οποίες σε σχέση με αυτές του 2021 ήταν αυξημένες κατά 730 εκ. ευρω, ήτοι υπήρξε **αύξηση κατά 58%,** γεγονός για το οποίο μάλιστα πανηγυρίζει ο ίδιος ο Υπουργός!

Επιπλέον, η άποψη του Υπουργού ότι ένας επιστήμονας καταβάλλει δήθεν λιγότερα από ένα ανειδίκευτο μισθωτό, καταρρέει από την απλή σύγκριση μεταξύ της εισφοράς εργαζομένου (που παρακρατείται από το μισθό του) και εκείνης του δικηγόρου:

Ο ανειδίκευτος μισθωτός οφείλει συνολικά μηνιαίως **98,25€,** ενώ ο δικηγόρος (στην 1η Α.Κ.) **285€** και με την αύξηση 10% από 1.1.2023 **309,50€!** Εξάλλου, η πλειοψηφία των ελευθέρων επαγγελματιών έχει ενεργές ρυθμίσεις, με αποτέλεσμα η μηνιαία επιβάρυνση να ξεπερνά πολύ συχνά τα 500 ευρώ.

Άρα λοιπόν, δεν νομίζω ότι έχω άδικο όταν λέω ότι στραβά αρμενίζει ο Υπουργός!

Την ίδια στιγμή το αρμόδιο Υπουργείο και ο e-ΕΦΚΑ δεν εκπληρώνουν ούτε καν τις στοιχειώδεις υποχρεώσεις τους:

* Μετά από 6 χρόνια δεν έχει ακόμη θεσπιστεί (επικαιροποιημένος) **ενιαίος κανονισμός παροχών**, με αποτέλεσμα να στερούμαστε παροχές σε είδος και χρήμα. Χαρακτηριστικό παράδειγμα τα **επιδόματα μητρότητας**:
	+ Αυτοαπασχόλουμενη μητέρα λαμβάνει 800 ευρώ (4 μηνών Χ 200 ευρώ), ενώ μισθωτή ασφαλισμένη λαμβάνει κατ’ελάχιστον 4 Χ 713 = 2.852 ευρώ.
	+ Έμμισθη δικηγόρος, δεν δικαιούται της 9μηνης επιδοτούμενης αδείας του ΟΑΕΔ, καίτοι καταβάλλει αναλογικές εισφορές επί της αντιμισθίας.
	+ Ομοίως, ουδείς έμμισθος δικαιούται επιδότηση σε περίπτωση ασθένειας.
* Στον αντίποδα, ο επιλήσμων περί την εκπλήρωση των δικών του υποχρεώσεων, e-ΕΦΚΑ **βεβαιώνει τις εισφορές αμέσως μετά πάροδο μηνός από τη λήξη της προθεσμίας,** χωρίς την εκ του νόμου προβλεπομένη προηγούμενη ακρόαση του ασφαλισμένου και διαβιβάζει το χρέος στο ΚΕΑΟ, με τις εντεύθεν δυσμενείς συνέπειες (μέτρα εκτέλεσης, στέρηση παροχών, απώλεια ρυθμίσεων κλπ.).
* Εξακολουθούν να παρατηρούνται **μεγάλες καθυστερήσεις στην έκδοση των συντάξεων,** ιδίως στις **επικουρικές**.
* Μέχρι σήμερα το Υπουργείο αρνείται παρά τις επανειλημμένες μας οχλήσεις να παράσχει **λογοδοσία για την τύχη των αποθεματικών του Ειδικού Λογαριασμού Ανεργίας του ΟΑΕΔ** του ν. 3986/2011. Για την μη επαναρτίωση μέχρι σήμερα του του Λογαριασμού καταθέσαμε **αναφορά στον αρμόδιο Εισαγγελέα** κατά όλων των υπευθύνων, που **διαχρονικά** διαχειρίστηκαν τον εν λόγω λογαριασμό από το 2011 έως σήμερα, προκειμένου να διερευνηθεί η τύχη των ποσών που έχουμε καταβάλει για το σκοπό αυτό και να αποδοθούν οι ποινικές ευθύνες που αναλογούν σε κάθε υπεύθυνο πρόσωπο. Το θέμα είναι πολύ σοβαρό καθώς, όπως γνωρίζετε, η εισφορά υπέρ ΟΑΕΔ καταβάλλεται κάθε μήνα από όλους μας (δικηγόρους, συμβολαιογράφους, δικαστικούς επιμελητές μηχανικούς, υγειονομικούς κλπ.) με μόνο σκοπό την κάλυψη του κινδύνου ανεργίας ημών. Ουδεμία άλλη χρήση επιτρέπεται εκ του νόμου. Δυστυχώς, από τα στοιχεία που έχουμε και την έρευνα που κάναμε φαίνεται ότι ο ως άνω ειδικός λογαριασμός είναι **κραυγαλέα** **ελλειμματικός**. Συγκεκριμένα με στοιχεία που μας είχε χορηγήσει ο διοικητής του ΟΑΕΔ κατά τον Απρίλιο του 2020, το αποθεματικό του ανερχόταν σε μόλις 62,8 εκ. ευρώ, ενώ με τους μετριοπαθέστερους δικούς μας υπολογισμούς, το ποσόν έπρεπε να ανέρχεται τουλάχιστον σε 133,38 εκ. ευρώ, ακόμη και αν συνυπολογιστεί μέση εισπραξιμότητα των ασφαλιστικών εισφορών της τάξης του 60% (180.000 ασφαλισμένοι Χ 10 ευρώ μηνιαίως Χ 114 μήνες). Επιπλέον, για να αντιληφθείτε το μέγεθος των ευθυνών του εποπτεύοντος Υπουργείου και των διοικήσεων του ΕΦΚΑ, μέχρι και σήμερα **δεν υφίστανται δημοσιευμένοι ισολογισμοί του e-ΕΦΚΑ** και επομένως δεν μπορεί να υπάρξει πλήρης και διαφανής οικονομική εικόνα, ούτε του Ειδικού Λογαριασμού. Ευελπιστούμε ότι η δικαστική έρευνα θα ρίξει φως σε αυτή τη δυσώδη και επιζήμια για τους επιστήμονες – ελεύθερους επαγγελματίες υπόθεση.
* Επιτρέψτε μου να θίξω ένα ακόμα σημείο, που αφορά ειδικά εμάς τους δικηγόρους: Ενώ είμαστε η μοναδική κατηγορία ασφαλισμένων που καταβάλλει προκαταβολικά, μέσω γραμματίων, τις ασφαλιστικές εισφορές, καθυστερεί επί μήνες η επιστροφή πιστωτικών υπολοίπων. Είναι χαρακτηριστικό ότι **τα πιστωτικά υπόλοιπα της παράλληλης απασχόλησης** (έμμισθοι, μπλοκάκια, κλπ.) **του 2021 επιστράφηκαν μόλις προ ημερών, με τεράστια καθυστέρηση** (και φυσικά άτοκα).

Βεβαίως, το ασφαλιστικό δεν είναι αποκομμένο από το σύνολο των ζητημάτων που μας απασχολούν, απέναντι στα οποία η Κυβέρνηση αδιαφορεί προκλητικά. Δεν θα αναφερθώ εδώ στα κλαδικά ζητήματα που έχουμε επίμονα θέσει, χωρίς καμία κυβερνητική ανταπόκριση (κατάργηση, άλλως, μείωση του ΦΠΑ στις δικαστηριακές υπηρεσίες· επίλυση των μισθολογικών θεμάτων των εμμίσθων συναδέλφων· θεσμοθέτηση υποχρεωτικής παράστασης, άλλως, του πιστοποιητικού νομικού ελέγχου στις εμπράγματες και ορισμένες ενοχικές δικαιοπραξίες). Θα σταθώ όμως σε δύο βασικά αιτήματα που αφορούν όλους:

1. Την κατάργηση του **τέλους επιτηδεύματος,**  που πάντα εξαγγέλλεται αλλά ποτέ δεν υλοποιείται.
2. Την επέκταση της **απαλλαγής από το ΦΠΑ μέχρι του ποσού των 25.000 ευρώ,** που αποτελεί την μόνη μνηνομιακή υποχρέωση που δεν έχει εκπληρώσει η Κυβέρνηση.

Σε παρόμοιες κρίσιμες στιγμές, θυμάμαι πάντα την προτροπή του μεγάλου μας ποιητή, Κώστα Βάρναλη:

*Κι αν είναι ο λάκκος σου πολύ βαθύς*

*χρέος με τα χέρια σου να σηκωθείς!*

Απέναντι σε έναν Υπουργό που όπως φαίνεται ακούει μόνο τους επιχειρηματίες και τους εκπροσώπους των μεγάλων οικονομικών συμφερόντων, και ουχί την κοινωνία, ο δρόμος που έχουμε επιλέξει είναι αυτός της **ευθύνης, του αυτοσεβασμού και της αλληλεγγύης.**

Δεν σταματώ να διατρανώνω την πεποίθησή μου, ότι  **μόνοι χαμένοι αγώνες είναι αυτοί που δεν δόθηκαν.**

Κάποτε λοιδωρηθήκαμε για το ούτω αποκαλούμενο «*κίνημα της γραβάτας*». Στο τέλος νικήσαμε. Όπως και τότε, έτσι και τώρα, πιστεύω στη δύναμή μας· πιστεύω σε όλους εμάς!

Στον εαυτό μου αλλά και σε όλους εσάς έχω δώσει μια υπόσχεση, ότι θα αντιμετωπίζουμε  τις προκλήσεις με ομοψυχία, συλλογικότητα και αποφασιστικότητα. Αυτή την κληρονομιά παραλάβαμε και έτσι οφείλουμε να πορευτούμε.

Το οφείλουμε στους εαυτούς μας και στην Κοινωνία , αλλά πάνω απ’ όλα στις γενιές που έρχονται.

ΣΥΝΕΧΙ-ΖΟΥΜΕ ΕΝΩΜΕΝΟΙ ΜΕΧΡΙ ΤΗΝ ΤΕΛΙΚΗ ΔΙΚΑΙΩΣΗ.

Σας ευχαριστώ.